Gandia reconeixerà el sector turístic, Foment i Zoo en l'Acte Cívic del 30 de setembre al Palau Ducal
25 setembre 2024

## Gandia reconeixerà el sector turístic, Foment i Zoo en l'Acte Cívic del 30 de setembre al Palau Ducal25 setembre 2024Última actualització: 25 setembre 2024

![](../gestion/img/9673dce4d60796536cec3b4c1b524cfc337feff69223f5cfa2cbacaf6df6a031.jpg)  
  

L’Ajuntament de Gandia reconeixerà el sector turístic, Foment AIC i Zoo en el IV Acte Cívic ‘Ciutat de Gandia’ que es realitzarà el pròxim 30 de setembre a les 10 hores al Palau Ducal. L'alcalde de Gandia, José Manuel Prieto, després de la signatura del Decret corresponent i d'informar en la Junta de Portaveus a totes les formacions polítiques representades al Consistori Municipal que han donat suport unànime a la decisió presa, ha afirmat: "_Des de fa quatre anys, l'Acte Cívic suposa una celebració d'orgull de ciutat i de reconeixement a les persones que han contribuït i continuen contribuint a aquest gran projecte col·lectiu que construïm entre tots, i que és Gandia_".

  
La primera autoritat municipal ha destacat que en el cas del **sector turístic**, es reconeix la trajectòria i la fortalesa que ha demostrat com a motor econòmic en Gandia, “p_er la seua perseverança, per la qualitat en la destinació, per tindre alguns dels guardons més importants en matèria turística, i per haver contribuït a ser una de les destinacions referents dins i fora d’Espanya_”. El sector turístic gandià, -ha afegit Prieto-, ha contribuït al fet que la ciutat prosperara, “_per això, fem un reconeixement als grans professionals del turisme que tenim a Gandia_".  
  
Pel que fa a com es reivindicarà un sector tan ampli i divers, la proposta de Decret contempla reconéixer les associacions de referència del sector: Associació d'Apartaments de Lloguer de Gandia (ALOGA), Associació Comarcal de Gastronomia i Turisme (DESTÍSAFOR), Xarxa d'Espais Culturals (XEC), Associació Empresarial Hotelera de Gandia i La Safor (AEHGS), i els càmpings.  
  
A més, també es reconeixerà empreses amb una trajectòria de 40 anys o més al sector turístic de Gandia. El requisit que s’ha tingut en compte és que l’empresa o família gestione des de fa 40 anys o més l’activitat professional en el mateix establiment en Gandia. Són: Hotel Fin de Setmana, Hotel Safari, Hotel Robles, Hotel Mavi, Hotel Sant Lluís, Hotel Tres Anclas, Càmping La Taronja, Càmping l'Alqueria, Immobiliària Marblau, Immobiliària Neptuno, Immobiliària Ferrairó, Helados Artesanos Jerez, Hamburgueseria Cómics, Restaurant Chanquete, Gelateria Virginia, Restaurant Ripoll, Restaurant La Parrilla, Restaurant L'Ham, Gelats Xixona, Restaurant Casa Rosario, Heladeria Xixona Ducal, pizzeria Spiaggia, Bar El Barril, Coco-Loco, Casa Sanchis La Tulipa, Bar Stop, Restaurant Casa Concha, Bar Cocos, Bar Montulia i Restaurant Kayuko.  
  
Pel que fa a **Foment AIC**, es remarca aquesta històrica entitat a l'any del seu centenari. "Foment ha estat i és símbol de Gandia amb un espai expressament en ple cor de la ciutat per a l'economia, l'oci i la cultura. És una entitat que ha sabut rendir culte a l'avanç i al progrés", ha declarat l'alcalde.  
  
Per acabar, Prieto ha fet referència a **ZOO**, grup musical gandià, per la seua dimensió com a referent cultural de la ciutat. El conjunt, liderat per Toni Sánchez ‘Panxo’, és “un dels millors ambaixadors de Gandia, dins i fora de les nostres fronteres. Vam tindre la sort de ser la ciutat escollida per al seu concert de comiat després de 10 anys d'èxit".

  
"Tenim el desig de continuar fent la millor Gandia junts. El mite que ningú no és profeta en la seua terra no és cert a Gandia. Per això, reconeixem als qui es mereixen aquestes distincions en un acte de consens i d'orgull de ciutat", ha conclós.